Tre personer er sigtet for forsøg på manddrab mod fodboldspilleren Nicki Bille med et haglgevær.
Det fremgår af sigtelsen mod en af de anholdte i Dommervagten i København onsdag, skriver Ritzau.
Sent tirsdag aften blev politiet kaldt ud til Nicki Billes adresse ved Sluseholmen i København. I første omgang blev det oplyst, at en person var blevet kørt på hospitalet. Det er onsdag kommet frem, at det var Nicki Bille.
Skudt med haglgevær
Ifølge sigtelsen blev fodboldspilleren ramt af et skud med et haglgevær. Nicki Bille blev ramt af et enkelt skud i højre underarm og fik alvorlig skade, lyder det i sigtelsen ifølge Ritzau.
To personer er blevet anholdt, og de bliver onsdag fremstillet i grundlovsforhør. En tredje medgerningsmand menes at være på fri fod.
Ved det første grundlovsforhør bliver en 23-årig kvinde fremstillet. Hun nægter sig skyldig, skriver Ritzau, der har fået indsigt i sigtelsen. Sagen bliver kørt for lukkede døre af hensyn til den videre efterforskning.
Ritzau skriver, at kvinden og en 30-årig mand i grundlovsforhør har fået deres anholdelse opretholdt i tre døgn.
Blev kørt på hospitalet i ambulance
Tidligere på dagen kom det frem, at en 23-årig kvinde og en 30-årig mand skulle i grundlovsforhør i sagen.
En tredje person blev natten til onsdag hentet i ambulance fra en lejlighed ved Sluseholmen, der tilhører fodboldspilleren Nicki Bille. Det bekræftede central efterforskningsleder ved Københavns Politi Bjarke Madsen.
- Der er hentet en person i ambulance, og politiet arbejder på stedet med teknikerudstyr, og det er faktisk også, hvad jeg kan sige på nuværende tidspunkt, siger efterforskningslederen tidligt onsdag morgen til TV 2.
Bjarke Madsen oplyser, at den tilskadekomne er uden for livsfare, men at skaderne har været behandlingskrævende. Personen er blevet kørt til Rigshospitalet, oplyser Henrik Stormer til TV 2.
Det er senere kommet frem, at den pågældende person er fodboldspilleren Nicki Bille.
Nicki Bille har spillet tre landskampe for A-landsholdet og har spillet for blandt andre norske Rosenborg BK og spanske Villarreal CF.
Nicki Bille er lige nu uden kontrakt, efter han for nylig blev fyret i Lyngby efter en voldssag.